Virkistystaajuus-termi (englanniksi Refresh rate) kertoo, kuinka monta kertaa sekunnissa näyttölaitteen tuottama kuva päivittyy.
Jos näyttölaitteen virkistystaajuudeksi on kerrottu esim. 60 Hz, päivittää näyttölaite kuvan 60 kertaa sekunnissa.
Kuvaputkitekniikkaan perustuvien näyttölaitteiden kanssa pieni virkistystaajuus näkyy yleensä kuvan välkkymisenä, koska jokainen kuva pitää piirtää erikseen kuvaputkelle, eikä edellinen kuva jää ruudulle odottamaan uuden piirtämistä. Tämä välkkyminen saattaa aiheuttaa mm. päänsärkyä ja pahoinvointia, jos näyttöä katselee pitkään. Ongelmaa voi yrittää korjata asettamalla virkistystaajuuden vähintään 85 Hz arvoon.
LCD-näytöillä vastaavaa ongelmaa ei ole, sillä edellinen kuva pysyy näytöllä siihen saakka, kunnes uusi kuva korvaa sen, jonka takia kuvien väliin ei tule välkähdystä. LCD-näyttöjen virkistystaajuudet ovat usein kuitenkin pienempiä kuin kuvaputkinäyttöjen, joka saattaa haitata niissä tilanteissa, joissa korkeammalle virkistystaajuudelle olisi käyttöä (mm. FPS-pelit ja tiettyjen videoiden katselu).